"Setswana Puo ya Gae (HL)/P1 7 DBE/Ngwanaitseele 2018 NSC KAROLO YA B: TSHOBOKANYO POTSO 2 Buisa temana e e fa tlase ka kelotlhoko. E tlhagisa dintlha ka ga tiriso ya thekenoloji. ELA TLHOKO: O tshwanetse go dira tse di latelang: 1. Sobokanya temana e ka go tlhagisa dintlha di le SUPA tsa ditlamorago tsa tiriso ya thekenoloji. 2. Kwala ka temana, o dirisa mafoko a gago, mme o sa latlhe bokao. 3. Boleele bo se fete mafoko a a 90. 4. Tshobokanyo e se ka ya newa setlhogo. 5. Kwala palo ya mafoko a o a dirisitseng kwa bokhutlong jwa tshobokanyo. SETLHANGWA C TIRISO YA THEKENOLOJI Dipatlisiso tse di tseneletseng di supile fa thekenoloji e le botlhokwatlhokwa mo bathong. E nolofaditse botshelo e bile dilo dingwe di ka se tswelele ntle le yona. Gape dipatlisiso di supile fa thekenoloji e fedisitse metlotlo le dipuisano gareng ga balekane, batsadi le bana, ka mongwe le mongwe o tlaa bo a kgomaretse thabolete, mogala wa letheka le lepothopo a tsere kgang le ditsala tsa gagwe tsa mafaratlhatlha. Batho ga ba kgone go bona nako e e lekaneng ya boroko, ka gonne ba robala thari ba nnetse metlotlo mo dithaboleteng tsa bona. Fa re sa robale nako e e lekaneng re ka feleletsa re lwala. Kwa Amerika go setswe go tlhomilwe maokelo a a thusang batho ba e leng makgoba a inthanete. Batho ba nna fela mo dilepothopong tsa bona motshegare otlhe, ba sa kgone go ema go sedila mesifa. Ba bangwe ga ba na le nako ya go apaya dijo tse di siametseng mebele ka ba le mo inthaneteng. Go tlaa rekwa dijo tse di tlhotlhwagodimo tsa kwa mabenkeleng a dijo, dilo tse di botlhokwa jaaka dikolo tsa bana di tlhokwe go duelelwa. Batho ba teng ba dirisa nako e le ntsi mo inthaneteng ba lebala dilo dingwe tse di botlhokwa jaaka balelapa, bamasika le go tsaya karolo mo ditirelong tse di farologaneng tsa setšhaba. Ka jalo botshelo ba rona bo simolola go tlhaela dilo dingwe tsa botlhokwa. Go nna le tshalelomorago ya ditiro tsa kwa ditheong le ya ditiro tsa mo gae jaaka go tlhatswa diaparo, go phepafatsa ntlo le tshingwana. Seno se tlisa go sa utlwaneng gareng ga badiri le bathapi ka ditiro di sa dirwe ka matsetseleko le ka nako e e beilweng. Manyalo a simolola go tlhakatlhakana ka balekane ba se na nako ya go itumedisana, nako e ntsi ya bona e le mo ditsaleng tsa bona tsa mafaratlhatlha. Mme Vicky Bates, yo e leng motsamaisi wa bookelo bo bo thusang makgoba a inthanete kwa United Kingdom, a re seno ke kgang e e batlang go potlakelwa ka gonne fa motho a na le mathata a a rileng o tabogela kwa ditsaleng tsa gagwe tsa inthanete. [E fetoletswe go tswa mo Real Magazine, Moranang 2015] PALOGOTLHE YA KAROLO YA B: 10 Kwalololo e ileditswe Phetla"